KOMISIJAS REGULA (ES) 2019/799

(2019. gada 17. maijs),

ar ko attiecībā uz aromatizējošas vielas furān-2(5H)-ona svītrošanu no Savienības saraksta groza Eiropas Parlamenta un Padomes Regulas (EK) Nr. 1334/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1334/2008 par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK (1) un jo īpaši tās 11. panta 3. punktu,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 6. punktu,

tā kā:

(1) Regulas (EK) Nr. 1334/2008 I pielikumā ir noteikts to aromatizētāju un izejmateriālu Savienības saraksts, kuri apstiprināti izmantošanai pārtikā un uz tās, un to izmantošanas nosacījumi.

(2) Ar Komisijas Īstenošanas regulu (ES) Nr. 872/2012 (3) pieņemts aromatizējošu vielu saraksts un minētais saraksts iekļauts Regulas (EK) Nr. 1334/2008 I pielikuma A daļā.

(3) Vai nu pēc Komisijas iniciatīvas, vai pēc dalībvalsts vai ieinteresētas personas pieteikuma saņemšanas Regulas (EK) Nr. 1334/2008 I pielikumu var atjaunināt saskaņā ar vienoto procedūru, kas minēta Regulas (EK) Nr. 1331/2008 3. panta 1. punktā.

(4) Savienības saraksta A daļā ietvertas gan novērtētas aromatizējošas vielas gan aromatizējošas vielas, kuras pašlaik tiek vērtētas.

(5) Aromatizējoša viela furān-2(5H)-ons (FL Nr.: 10.066) ir iekļauta Regulas (EK) Nr. 1334/2008 I pielikumā kā aromatizējoša viela, kurai tiek veikta novērtēšana un par kuru Eiropas Pārtikas nekaitīguma iestāde (Iestāde) pieprasījusi papildu zinātniskos datus. Pieteikuma iesniedzējs šādus datus ir iesniedzis.

(6) Iestāde iesniegtos datus izvērtēja un savā 2018. gada 11. decembra zinātniskajā atzinumā (4) secināja, ka ir bažas par furān-2(5H)-ona (FL Nr. 10.066) nekaitīgumu attiecībā uz genotoksicitāti, jo šī viela ir genotoksiska in vivo.

(7) Tāpēc furān-2(5H)-ona (FL Nr. 10.066) izmantošana neatbilst Regulas (EK) Nr. 1334/2008 4. panta a) punktā noteiktajiem vispārīgajiem nosacījumiem aromatizētāju izmantošanai. Tādēļ, lai aizsargātu cilvēku veselību, minētā viela nekavējoties būtu jāsvītro no saraksta.

(8) Attiecībā uz furān-2(5H)-ona (FL Nr. 10.066) identifikācijas informāciju Iestāde savā atzinumā sniedz papildu informāciju par šīs vielas identitāti un raksturojumu, kas nav iekļauta tās pašreizējā ierakstā Regulas (EK) Nr. 1334/2008 I pielikuma A daļā. Lai nodrošinātu skaidrību un noteiktību attiecībā uz vielas identitāti un palīdzētu ieinteresētajām personām šo vielu pienācīgi identificēt, ir svarīgi norādīt, ka turpmāka identifikācijas informācija par furān-2(5H)-onu (FL Nr. 10.066), ko Iestāde sniegusi savā atzinumā, ir šāda: vielas CAS Nr. ir 497–23–4, JECFA Nr. ir 2000 un JECFA nosaukums ir 4-hidroksi-2-butēnskābes gamma-laktons.

(9) Tā kā šī viela rada bažas par nekaitīgumu, Komisijai būtu jāizmanto steidzamības procedūra, lai no Savienības saraksta svītrotu furān-2(5H)-onu. Tāpēc Regulas (EK) Nr. 1334/2008 I pielikuma A daļa būtu attiecīgi jāgroza.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1334/2008 I pielikuma A daļu groza saskaņā ar šīs regulas pielikumu.

2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 17. maijā Komisijas vārdā – priekšsēdētājs Jean-Claude JUNCKER

(1) OV L 354, 31.12.2008., 34. lpp.

(2) OV L 354, 31.12.2008., 1. lpp.

(3) Komisijas 2012. gada 1. oktobra Īstenošanas regula (ES) Nr. 872/2012, ar ko pieņem Eiropas Parlamenta un Padomes Regulā (EK) Nr. 2232/96 paredzēto aromatizējošo vielu sarakstu, iekļauj to Eiropas Parlamenta un Padomes Regulas (EK) Nr. 1334/2008 I pielikumā un atceļ Komisijas Regulu (EK) Nr. 1565/2000 un Komisijas Lēmumu 1999/217/EK (OV L 267, 2.10.2012., 1. lpp.).

(4) EFSA FAF ekspertu grupa (EFSA ekspertu grupa jautājumos, kas saistīti ar pārtikas piedevām un aromatizētājiem). Scientific Opinion on Flavouring Group Evaluation 217 Revision 2 (FGE.217Rev2), consideration of genotoxicity potential for alpha, beta unsaturated ketones and precursors from chemical subgroup 4.1 of FGE.19: lactones; EFSA Journal 2019; 17(1):5568.